BG Официален вестник на Европейския съюз C 99/30

Известие за започване на процедура срещу субсидиране във връзка с вноса на фина хартия с покритие с произход от Китайската народна република

2010/C 99/13

Комисията получи жалба, подадена съгласно член 10 от Регламент (ЕО) № 597/2009 на Съвета от 11 юни 2009 г. относно защитата срещу субсидиран внос от държави, които не са членки на Европейската общност (1) (наричан по-долу „основният регламент“), в която се твърди, че вносът на фина хартия с покритие с произход от Китайската народна република е субсидиран и по този начин причинява съществена вреда на индустрията на Съюза.

1. Жалба

Жалбата е подадена на 4 март 2010 г. от CEPIFINE, Европейската асоциация на производителите на фина хартия (наричана по-долу „жалбоподателят“) от името на производители, които съставляват основен дял — в настоящия случай над 25 % — от общото производство на Съюза на фина хартия с покритие.

2. Продукт, предмет на разследването

Продуктът, предмет на настоящото разследване (наричан по-долу „продуктът, предмет на разследването“), е фина хартия с покритие, представляваща хартия или картон с покритие върху едната или двете страни (с изключение на крафт хартия или крафт картон) на листове или роли и с тегло, равно или надвишаващо 70 g/m2, но непревишаващо 400 g/m2, и степен на белота над 84 (измерена в съответствие с ISO 2470-1).

Продуктът, предмет на разследването, не включва роли, подходящи за използване при ролни печатарски машини. Ролите, подходящи за използване при ролни печатарски машини, са определени като роли, които при изпитване в съответствие със стандарт за изпитване ISO 3783:2006 за определяне на съпротивлението на изскубване — метод на ускорен печат с уред за изпитване IGT (електрически модел), показват резултат от под 30 N/m при измерване в напречна посока (CD) на хартията и под 50 N/m при измерване, направено по посока на машината (MD).

3. Твърдение за субсидиране

Продуктът, за който се твърди, че е предмет на субсидиране, е продуктът, предмет на разследването, с произход от Китайската народна република (наричана по-долу „разглежданата държава“), понастоящем класиран в кодове по КН ex 4810 13 20, ex 4810 13 80, ex 4810 14 20, ex 4810 14 80, ex 4810 19 10, ex 4810 19 90, ex 4810 22 10, ex 4810 22 90, ex 4810 29 30, ex 4810 29 80, ex 4810 92 10, ex 4810 92 30, ex 4810 92 90, ex 4810 99 10, ex 4810 99 30 и ex 4810 99 90. Кодовете по КН са посочени само за сведение.

Твърди се, че производителите на продукта, предмет на разследването, с произход от Китайска народна република, са се ползвали от няколко субсидии, които са били отпуснати от правителството на Китайската народна република.

Субсидиите се състоят, inter alia, от схеми за преференциално кредитиране (полични кредити от държавни търговски банки и правителствени банки за сделки с полици, заеми по програма за лесовъдство с бързорастящи и високодобивни видове, лихвени субсидии за заеми за лесовъдството), програми за облагане на доходите (освобождаване от данък върху доходите или намаляване на този данък в рамките на програмата „две години освобождаване/три години 50 % намаление на данъчната ставка“, освобождаване от местни данъци върху доходите или намаляването им за „производителни“ предприятия с чуждестранни инвестиции (ПЧИ), намаляване на данъка върху доходите за ПЧИ, които купуват произведено в страната оборудване, намаляване на данъка върху доходите за ПЧИ въз основа на географското местоположение, преференциални данъчни политики спрямо ПЧИ с интензивно използване на технологията или знанието, преференциални данъчни политики спрямо ПЧИ, представляващи високотехнологични предприятия или предприятия, използващи нови технологии, намаляване на данъка върху доходите за високотехнологичните промишлени отрасли в провинция Гуангдонг, преференциални данъчни политики за изследователска и развойна дейност на ПЧИ, данъчни кредити върху дохода за дружества, притежавани от местни лица и купуващи произведено в страната оборудване, програма за освобождаване от данък върху доходите за експортно ориентирани ПЧИ, програма за възстановяване на корпоративния подоходен данък за повторно инвестиране на печалбите на ПЧИ в експортно ориентирани предприятия), програми за непряко облагане и тарифи при внос (освобождаване от данък добавена стойност (ДДС) и тарифно освобождаване по отношение на внесено оборудване, намаляване на ДДС за произведено в страната оборудване, възстановяване на местния ДДС за дружества, разположени в зоната за икономическо развитие (ЗИР) Хайнан, освобождаване на ПЧИ от данъците за поддръжка на градската инфраструктура и за строителство и от допълнителните такси за обучение), програми за предоставяне на безвъзмездни средства (фондове за изграждане и управление на залесявани площи, фонд по проекта за възобновяване на основни държавни технологии, субсидии за лихвите по заеми за големите проекти за реформа в промишлената технология в Ухан, награди за известни търговски марки, безвъзмездни средства за предприятия, постигащи приход от 10 милиарда RMB от продажби и изпълняващи три значителни проекта, безвъзмездни средства за големи предприятия в град Цзинин, безвъзмездни средства по програмите в рамките на плана за научно и технологично развитие за 2007 г. на провинция Шандонг, специални фондове за насърчаване на чуждестранното икономическо и търговско развитие и за изготвяне на значителни проекти за чуждестранни инвестиции в провинция Шандонг), правителствено предоставяне на стоки и услуги срещу по-ниско от нормалното заплащане (снабдяване с химикали за производството на хартия, снабдяване с електричество, предоставяне на права на ползване върху земя) и програми за зоните за икономическо развитие (ЗИР Нанчанг, ЗИР Ухан, ЗИР Янгпу, ЗИР Чженцзян).

Твърди се, че горепосочените схеми представляват субсидии, тъй като включват финансово участие от страна на правителството на Китайската народна република или от други регионални правителствени органи (включително публичните органи) и предоставят облаги на получателите, т.е. производителите износители на продукта, предмет на разследването. Твърди се, че тези субсидии зависят от реализирания износ и/или от използването на предимно местни, а не вносни стоки и/или са ограничени до конкретни дружества и/или продукти и/или региони, и поради тази причина те са специфични и подлежащи на изравняване.

4. Твърдение за вреда

Жалбоподателят е представил доказателства за това, че вносът на продукта, предмет на разследването, от разглежданата държава е нараснал като цяло в абсолютно изражение и като пазарен дял.

Представените от жалбоподателя доказателства prima facie сочат, че обемът и цените на внесения продукт, предмет на разследването, наред с други последици, са имали неблагоприятно въздействие върху продадените количества и равнището на практикуваните цени от индустрията на Съюза, довеждайки до значителен отрицателен ефект върху цялостното функциониране, финансовото положение и положението по отношение на заетостта на индустрията на Съюза.

5. Процедура

Като установи, след консултации с Консултативния комитет, че жалбата е подадена от индустрията на Съюза или от нейно име и че съществуват достатъчно доказателства, които обосновават започването на процедура, Комисията започва разследване в съответствие с член 10 от основния регламент.

Разследването ще установи дали продуктът, предмет на разследването, с произход от разглежданата държава е предмет на субсидиране и дали субсидирането е причинило вреда на индустрията на Съюза. В случай че се стигне до заключение, че това е така, в хода на разследването ще бъде проучен въпросът дали е в интерес на Съюза да бъдат наложени мерки.

5.1. Процедура за установяване на субсидиране

Производителите износители (2) на продукта, предмет на разследването, от разглежданата държава и властите от разглежданата държава се приканват да вземат участие в разследването на Комисията.

5.1.1. Разследване на производителите износители

а) Подбор за извадка

Предвид потенциално големия брой производители износители в разглежданата държава, участващи в настоящата процедура, и за да може разследването да бъде приключено в законоустановените срокове, Комисията може да ограничи броя на разследваните производители износители до приемлив брой чрез изготвяне на представителна извадка (този процес се нарича още „подбор за извадка“). Подборът за извадката ще бъде направен в съответствие с член 27 от основния регламент.

За да може Комисията да реши дали е необходима извадка и, ако тя е необходима — да направи подбор, всички производители износители или представители, действащи от тяхно име, се приканват да се представят пред Комисията. Тези страни трябва да направят това в срок от 15 дни от датата на публикуването на настоящото известие в Официален вестник на Европейския съюз, освен ако не е посочено друго, като предоставят на Комисията следната информация за своето дружество или своите дружества:

— наименование, адрес, електронен адрес, номер на телефон и на факс и лице за контакт,

— оборот в местна валута и обем на продажбите в тонове на продукта, предмет на разследването, продаден за износ в Съюза през разследвания период (РП) (1 януари 2009 г.—31 декември 2009 г.) за всяка от 27-те държави-членки (3) поотделно и общо,

— оборот в местна валута и обем на продажбите в тонове на продукта, предмет на разследването, продаден на вътрешния пазар през РП (1 януари 2009 г.—31 декември 2009 г.),

— точно описание на свързаните с продукта, предмет на разследването, дейности на дружеството в световен мащаб,

— наименования и точно описание на дейностите на всички свързани дружества (4), участващи в производството и/или продажбите (за износ и/или за вътрешния пазар) на продукта, предмет на разследването,

— всяка друга имаща отношение информация, която би била от полза за Комисията при изготвянето на извадката.

Производителите износители следва също така да посочат дали, в случай че не са били избрани да участват в извадката, искат да получат въпросник, за да го попълнят и по този начин да заявят определяне на индивидуален марж на субсидията в съответствие с буква б) по-долу.

Като представя горепосочената информация, дружеството дава съгласието си за евентуално включване в извадката. Ако дружеството е избрано да участва в извадката, това означава, че то трябва да попълни въпросник и да приеме извършването на проверка в своите помещения за установяване на достоверността на отговорите му („проверка на място“). Ако дружеството посочи, че не е съгласно с евентуално включване в извадката, това ще се счита за неоказване на съдействие при разследването. Констатациите на Комисията по отношение на несъдействащи производители износители се основават на наличните факти и резултатът за тези страни може да бъде по-малко благоприятен, отколкото ако са съдействали.

За да получи информацията, която смята за необходима при изготвянето на извадката от производители износители, Комисията ще се свърже също така с компетентните органи на разглежданата държава износител, а може да се свърже и с всички известни сдружения на производители износители.

Всички заинтересовани страни, които искат да представят каквато и да е друга имаща отношение към изготвянето на извадката информация, освен посочената по-горе поискана информация, трябва да направят това в срок от 21 дни от публикуването на настоящото известие в Официален вестник на Европейския съюз, освен ако не е посочено друго.

Ако е необходима извадка, производителите износители могат да бъдат избрани въз основа на най-големия представителен обем на износ за Съюза, който разумно би могъл да бъде разследван в рамките на наличното време. Всички известни производители износители, компетентните органи в разглежданата държава износител и сдруженията на производителите износители ще бъдат уведомени от Комисията за включените в извадката дружества.

Всички включени в извадката производители износители ще трябва да представят попълнен въпросник в срок от 37 дни от датата на уведомяване на подбора за извадката, освен ако не е посочено друго.

Дружествата, които са дали съгласие за евентуално включване в извадката, но не са включени в нея, ще се смятат за съдействащи („невключени в извадката съдействащи производители износители“). Без да се засяга буква б) по-долу, изравнителното мито, което може да бъде наложено по отношение на вноса от невключените в извадката съдействащи производители износители, няма да превишава среднопретегления марж на субсидията, установен за включените в извадката производители износители.

б) Индивидуален марж на субсидията за невключени в извадката дружества

Съгласно член 27, параграф 3 от основния регламент невключените в извадката съдействащи производители износители могат да поискат от Комисията да им бъдат определени индивидуални маржове на субсидията („индивидуален марж на субсидията“). Производителите износители, желаещи да заявят определяне на индивидуален марж на субсидията, трябва да поискат въпросник в съответствие с посоченото по-горе в буква а) и да го върнат надлежно попълнен в посочените по-долу срокове. Попълненият въпросник трябва да бъде предаден в срок от 37 дни от датата на уведомяване на подбора за извадката, освен ако не е посочено друго.

Заявилите определяне на индивидуален марж на субсидията производители износители обаче трябва да имат предвид, че Комисията може въпреки всичко да реши да не определя индивидуален марж за тях, ако например броят на производителите износители е толкова голям, че такова определяне би било неоправдано обременително за разследването и би попречило на навременното му приключване.

в) Съдействие от органите на държавата износител

На органите на съответната държава износител също ще бъдат изпратени въпросници.

5.1.2. Разследване на несвързаните вносители (5), (6)

Предвид потенциално големия брой несвързани вносители, участващи в настоящата процедура, и за да може разследването да бъде приключено в законоустановените срокове, Комисията може да ограничи броя на разследваните несвързани вносители до приемлив брой чрез изготвяне на представителна извадка (този процес се нарича още „подбор за извадка“). Подборът за извадката ще бъде направен в съответствие с член 27 от основния регламент.

За да може Комисията да реши дали е необходима извадка и, ако тя е необходима — да направи подбор, всички несвързани вносители или представители, действащи от тяхно име, се приканват да се представят пред Комисията. Тези страни следва да направят това в срок от 15 дни от датата на публикуването на настоящото известие в Официален вестник на Европейския съюз, освен ако не е посочено друго, като предоставят на Комисията следната информация за своето дружество или своите дружества:

— наименование, адрес, електронен адрес, номер на телефон и на факс и лице за контакт,

— точно описание на дейностите на дружеството, свързани с продукта, предмет на разследването,

— обем в тонове и стойност в евро на вноса и препродажбата на пазара на Съюза на внесения продукт, предмет на разследването, с произход от разглежданата държава през РП (1 януари 2009 г.—31 декември 2009 г.),

— наименования и точно описание на дейностите на всички свързани дружества (7), участващи в производството и/или продажбите на продукта, предмет на разследването,

— всяка друга имаща отношение информация, която би била от полза за Комисията при изготвянето на извадката.

Като представя горепосочената информация, дружеството дава съгласието си за евентуално включване в извадката. Ако дружеството е избрано да участва в извадката, това означава, че то трябва да попълни въпросник и да приеме извършването на проверка в своите помещения за установяване на достоверността на отговорите му („проверка на място“). Ако дружеството посочи, че не е съгласно с евентуално включване в извадката, това ще се счита за неоказване на съдействие при разследването. Констатациите на Комисията по отношение на несъдействащи вносители се основават на наличните факти и резултатът за тези страни може да бъде по-малко благоприятен, отколкото ако са съдействали.

За да получи информацията, която смята за необходима при изготвянето на извадката от несвързани вносители, Комисията може да се свърже и с всички известни сдружения на вносители.

Всички заинтересовани страни, които искат да представят каквато и да е друга имаща отношение към изготвянето на извадката информация, освен посочената по-горе поискана информация, трябва да направят това в срок от 21 дни от публикуването на настоящото известие в Официален вестник на Европейския съюз, освен ако не е посочено друго.

Ако е необходима извадка, вносителите могат да бъдат избрани въз основа на най-големия представителен обем на продажби в Съюза, който разумно би могъл да бъде разследван в рамките на наличното време. Всички известни несвързани вносители и сдружения на вносители ще бъдат уведомени от Комисията за включените в извадката дружества.

За да получи информацията, която смята за необходима за своето разследване, Комисията ще изпрати въпросници на включените в извадката несвързани вносители и на всяко известно сдружение на вносители. Тези страни трябва да предадат попълнения въпросник в срок от 37 дни от датата на уведомяване на подбора на извадка, освен ако не е посочено друго. В попълнения въпросник се съдържа, inter alia, информация за структурата на тяхното дружество или техните дружества, за свързаните с продукта, предмет на разследването, дейности на дружеството или дружествата и за продажбите на продукта, предмет на разследването.

5.2. Процедура за установяване на вреда

Вреда означава съществена вреда на индустрията на Съюза или опасност от причиняване на съществена вреда на индустрията, или съществено забавяне на процеса на създаване на такава индустрия. Установяването на вреда се основава на доказателства за това и включва обективно установяване на обема на субсидирания внос, на въздействието на този внос върху цените във внасящата държава и на последвалото от този внос въздействие върху индустрията на Съюза. За да се установи дали на индустрията на Съюза е причинена съществена вреда, производителите от Съюза на продукта, предмет на разследването, се приканват да участват в провежданото от Комисията разследване.

5.2.1. Разследване на производителите от Съюза

Предвид потенциално големия брой производители от Съюза, участващи в настоящата процедура, и за да може разследването да бъде приключено в определените срокове, Комисията може да ограничи броя на производителите от Съюза, които ще бъдат разследвани, до приемлив брой чрез изготвяне на представителна извадка (този процес се нарича още „подбор за извадка“). Подборът за извадката ще бъде направен в съответствие с член 27 от основния регламент.

За да може Комисията да реши дали е необходима извадка и, ако тя е необходима — да направи подбор, всички производители от Съюза или представители, действащи от тяхно име, се приканват да се представят пред Комисията. Тези страни следва да направят това в срок от 15 дни от датата на публикуването на настоящото известие в Официален вестник на Европейския съюз, освен ако не е посочено друго, като предоставят на Комисията следната информация за своето дружество или своите дружества:

— наименование, адрес, електронен адрес, номер на телефон и на факс и лице за контакт,

— точно описание на свързаните с продукта, предмет на разследването, дейности на дружеството в световен мащаб,

— стойност в евро на продажбите на продукта, предмет на разследването, на пазара на Съюза през РП (1 януари 2009 г.—31 декември 2009 г.),

— обем в тонове на продажбите на продукта, предмет на разследването, на пазара на Съюза през РП (1 януари 2009 г.—31 декември 2009 г.),

— обем в тонове на произведеното количеството от продукта, предмет на разследването, през РП (1 януари 2009 г.—31 декември 2009 г.),

— обем в тонове на внесения в Съюза продукт, предмет на разследването, произведен в разглежданата държава през РП (1 януари 2009 г.—31 декември 2009 г.), ако е приложимо,

— наименования и точно описание на дейностите на всички свързани дружества (8), участващи в производството и/или продажбите на продукта, предмет на разследването (независимо дали е произведен в Съюза или в разглеждана държава),

— всяка друга имаща отношение информация, която би била от полза за Комисията при изготвянето на извадката.

Като представя горепосочената информация, дружеството дава съгласието си за евентуално включване в извадката. Ако дружеството е избрано да участва в извадката, това означава, че то трябва да попълни въпросник и да приеме извършването на проверка в своите помещения за установяване на достоверността на отговорите му („проверка на място“). Ако дружеството посочи, че не е съгласно с евентуално включване в извадката, това ще се счита за неоказване на съдействие при разследването. Констатациите на Комисията по отношение на несъдействащи производители от Съюза се основават на наличните факти и резултатът за тези страни може да бъде по-малко благоприятен, отколкото ако са съдействали.

За да получи информацията, която смята за необходима при изготвянето на извадката от производители от Съюза, Комисията може също така да се свърже с всички известни сдружения на производители от Съюза.

Всички заинтересовани страни, които искат да предоставят каквато и да е друга имаща отношение към изготвянето на извадката информация, освен посочената по-горе информация, трябва да направят това в срок от 21 дни от публикуването на настоящото известие в Официален вестник на Европейския съюз, освен ако не е посочено друго.

Ако е необходима извадка, производителите от Съюза могат да бъдат избрани въз основа на най-големия представителен обем на продажби в Общността, който разумно може да бъде разследван в рамките на наличното време. Всички известни производители от Съюза и сдружения на производители от Съюза ще бъдат уведомени от Комисията за включените в извадката дружества.

За да получи информацията, която смята за необходима за своето разследване, Комисията ще изпрати въпросници на включените в извадката производители от Съюза и на всяко известно сдружение на производители от Съюза. Тези страни трябва да предадат попълнения въпросник в срок от 37 дни от датата на уведомяване на подбора за извадката, освен ако не е посочено друго. В попълнения въпросник ще се съдържа, inter alia, информация за структурата на тяхното дружество или техните дружества, за финансовото състояние на дружеството или дружествата, за дейностите на дружеството или дружествата, свързани с продукта, предмет на разследването, за производствените разходи и за продажбите на продукта, предмет на разследването.

5.3. Процедура за оценка на интереса на Съюза

В случай че се установи наличие на субсидиране и причинени от него вреди, ще се вземе решение дали приемането на изравнителни мерки няма да противоречи на интересите на Съюза съгласно член 31 от основния регламент. Производителите от Общността, вносителите и техните представителни сдружения, представителните ползватели и представителните организации на потребителите се приканват да се представят в срок от 15 дни от датата на публикуване на настоящото известие в Официален вестник на Европейския съюз, освен ако не е посочено друго. За да участват в разследването, в същия срок представителните организации на потребителите трябва да докажат съществуването на обективна връзка между дейността си и продукта, предмет на разследването.

Страните, които се представят в горепосочения срок, може да представят на Комисията информация за това дали налагането на мерки е в интерес на Общността, в срок от 37 дни от датата на публикуване на настоящото известие в Официален вестник на Европейския съюз, освен ако не е посочено друго. Тази информация може да бъде представена или под формата на свободен текст, или чрез попълване на подготвен от Комисията въпросник. При всички случаи информацията, представена съгласно член 31, ще бъде взета предвид само ако е подкрепена с конкретни доказателства в момента на подаването.

5.4. Други писмени изявления

При спазване на разпоредбите в настоящото известие всички заинтересовани страни се приканват да изложат становищата си и да предоставят информация, както и да представят доказателства в тяхна подкрепа. Освен ако не е посочено друго, тази информация и доказателства трябва да бъдат получени в Комисията в срок от 37 дни от датата на публикуване на настоящото известие в Официален вестник на Европейския съюз.

5.5. Възможност за изслушване от службите на Комисията, на които е възложено разследването

Всички заинтересовани страни могат да поискат да бъдат изслушани от службите на Комисията, на които е възложено разследването. Всяко искане за изслушване следва да бъде направено в писмена форма и в него следва да се посочат основанията за искането. Исканията за изслушване по въпроси, отнасящи се до началния етап на разследването, трябва да бъдат направени в срок от 15 дни от датата на публикуване на настоящото известие в Официален вестник на Европейския съюз. След това исканията за изслушване следва да бъдат направени в специалните срокове, определени от Комисията в нейното съобщение до страните.

5.6. Процедура за представяне на писмени изявления и изпращане на попълнени въпросници и на кореспонденция

Всички изявления, включително информацията, предоставена във връзка с изготвянето на извадката, попълнените въпросници и актуализираната информация към тях, направени от заинтересованите страни, трябва да са в писмена форма — както на хартиен носител, така и в електронен формат, — и трябва да съдържат наименование, адрес, електронен адрес, номер на телефон и на факс на заинтересованата страна. Ако заинтересована страна не може да представи своите изявления и искания в електронен формат поради технически причини, тя незабавно трябва да уведоми Комисията.

Всички писмени изявления, включително информацията, която се иска в настоящото известие, попълненият въпросник и кореспонденцията, предоставени от заинтересованите страни на поверителна основа, се обозначават с „Limited“ (9).

Съгласно член 29, параграф 2 от основния регламент от заинтересованите страни, които представят информация, обозначена с „Limited“, се иска да представят обобщения с неповерителен характер, обозначени с „For inspection by interested parties“. Тези обобщения следва да бъдат достатъчно подробни, за да позволят приемливо разбиране на смисъла на предоставената като поверителна информация. Такава поверителна информация може да не бъде взета предвид, ако предоставящата я заинтересована страна не предостави неповерително обобщение на информацията в поискания формат и качество.

Адрес на Комисията за кореспонденция:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Факс +32 22956505

6. Липса на съдействие

В случай че заинтересована страна откаже достъп до необходимата информация или не я предостави в срок, или значително възпрепятства разследването, предварителните или окончателните констатации — положителни или отрицателни — могат да бъдат направени въз основа на наличните факти в съответствие с член 28 от основния регламент.

Ако се установи, че заинтересована страна е предоставила невярна или подвеждаща информация, последната може да не се вземе предвид и могат да се използват наличните факти.

Ако заинтересована страна не оказва или оказва само частично съдействие и поради това констатациите са основани на наличните факти в съответствие с член 28 от основния регламент, резултатът от разследването за тази страна може да бъде по-малко благоприятен, отколкото ако е съдействала.

7. Служител по изслушванията

Заинтересованите страни могат да поискат намесата на служителя по изслушванията на ГД „Търговия“. Служителят по изслушванията действа като посредник между заинтересованите страни и службите на Комисията, на които е възложено разследването. Служителят по изслушванията разглежда искания за достъп до преписката, спорове относно поверителността на документите, искания за удължаване на сроковете и искания за изслушване, отправени от трети страни. Служителят по изслушванията може да организира изслушване с участието на отделна заинтересована страна и да действа като медиатор, за да гарантира, че заинтересованите страни са упражнили изцяло правото си на защита.

Искането за изслушване от страна на служителя по изслушванията следва да бъде направено в писмена форма и в него следва да се посочат основанията за искането. Исканията за изслушване по въпроси, отнасящи се до началния етап на разследването, трябва да бъдат направени в срок от 15 дни от датата на публикуване на настоящото известие в Официален вестник на Европейския съюз. След това исканията за изслушване трябва да бъдат направени в специалните срокове, определени от Комисията в нейното съобщение до страните.

Служителят по изслушванията ще предостави и възможности за провеждане на изслушване на страните, което ще позволи да бъдат представени различните становища и изложени насрещните доводи по въпросите, които наред с останалото, се отнасят до субсидирането, вредата, причинно-следствената връзка и интереса на Съюза. По принцип такова изслушване се провежда най-късно в края на четвъртата седмица след оповестяването на временните констатации.

За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на ГД „Търговия“ (http://ec.europa.eu/trade/issues/respectrules/ho/index_en.htm).

8. График на разследването

Съгласно член 11, параграф 9 от основния регламент разследването ще приключи в рамките на 13 месеца от датата на публикуване на настоящото известие в Официален вестник на Европейския съюз. Съгласно член 12, параграф 1 от основния регламент временни мерки могат да бъдат наложени не по-късно от 9 месеца, считано от публикуването на настоящото известие в Официален вестник на Европейския съюз.

9. Обработка на лични данни

С всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета относно защитата на лицата по отношение на обработката на лични данни от институции и органи на Общността и за свободното движение на такива данни (10).

(1) ОВ L 188, 18.7.2009 г., стр. 93.

(2) Производител износител е всяко дружество в разглежданата държава, което произвежда и изнася продукта, предмет на разследването, за пазара на Съюза, независимо дали директно или посредством трета страна, в това число всяко едно от неговите свързани дружества, участващи в производството, продажбите на вътрешния пазар или износа на разглеждания продукт. Обикновено износителите, които не са производители, нямат право на индивидуална митническа ставка.

(3) 27-те държави-членки на Европейския съюз са: Австрия, Белгия, България, Германия, Гърция, Дания, Естония, Ирландия, Испания, Италия, Кипър, Латвия, Литва, Люксембург, Малта, Обединеното кралство, Полша, Португалия, Румъния, Словакия, Словения, Унгария, Финландия, Франция, Нидерландия, Чешката република и Швеция.

(4) В съответствие с член 143 от Регламент (ЕИО) № 2454/93 на Комисията, отнасящ се до прилагането на Митническия кодекс на Общността, се смята, че лицата са свързани само ако: а) едното лице е служител или управител в предприятието на другото; б) са юридически признати търговски партньори; в) са работодател и служител; г) дадено лице пряко или косвено притежава, контролира или държи 5 % или повече от свободно прехвърлимите дялове или акции с право на глас във всяко от предприятията; д) едното от тях пряко или косвено контролира другото; е) двете са пряко или косвено контролирани от трето лице; ж) двете заедно контролират пряко или косвено трето лице; или з) са членове на едно и също семейство. Лицата се смятат за членове на едно семейство само ако се намират в една от следните връзки: i) съпруг и съпруга, ii) родител и дете, iii) брат и сестра (пълнокръвни или еднокръвни/едноутробни), iv) дядо/баба и внуци, v) чичо (вуйчо, свако)/леля (стринка) и племенници, vi) тъст, тъща, свекър, свекърва и зет или снаха, vii) зет, снаха, шурей, зълва, балдъза и пр. (ОВ L 253, 11.10.1993 г., стр. 1). В този контекст „лице“ означава всяко физическо или юридическо лице.

(5) В извадката могат да участват само вносители, които не са свързани с производителите износители. Вносителите, свързани с производители износители, трябва да попълнят данните за тези производители износители в приложение 1 към въпросника. Относно определението за „свързано лице“ вж. бележка под линия 4.

(6) Данните, предоставени от несвързаните вносители, могат да бъдат използвани и във връзка с аспекти от настоящото разследване, различни от установяването на наличието на субсидиране.

(7) Относно определението за „свързано лице“ вж. бележка под линия 4.

(8) Относно определението за „свързано лице“ вж. бележка под линия 4.

(9) Този документ е поверителен документ съгласно член 29 от Регламент (ЕО) № 597/2009 на Съвета (ОВ L 188, 18.7.2009 г., стр. 93) и член 12 от Споразумението на СТО за субсидиите и изравнителните мерки. Той е също така защитен документ съгласно член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).

(10) ОВ L 8, 12.1.2001 г., стр. 1.